CELEX: 32011D0895
Language: lt
Date: 1324252800000
Title: 2011 m. gruodžio 19 d. Tarybos sprendimas Nr. 895/2011/ES, kuriuo iš dalies keičiamas Sprendimas 2002/546/EB dėl jo taikymo laikotarpio

29.12.2011   
            
            
               LT
            
            
               Europos Sąjungos oficialusis leidinys
            
            
               L 345/17
            
         TARYBOS SPRENDIMAS Nr. 895/2011/ES
   2011 m. gruodžio 19 d.
   kuriuo iš dalies keičiamas Sprendimas 2002/546/EB dėl jo taikymo laikotarpio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 349 straipsnį,
   atsižvelgdama į Europos Komisijos pasiūlymą,
   įstatymo galią turinčio akto projektą perdavus nacionaliniams parlamentams,
   atsižvelgdama į Europos Parlamento nuomonę (1),
   laikydamasi specialios teisėkūros procedūros,
   kadangi:
   
               (1)
            
            
               Tarybos sprendimu 2002/546/EB (2) Ispanijai leidžiama iki 2011 m. gruodžio 31 d. taikyti mažesnį mokestį, žinomą kaip „Arbitrio sobre las Importaciones y Entregas de Mercancías en las islas Canarias“ (toliau – AIEM mokestis) tam tikriems Kanarų salose vietoje gaminamiems produktams arba juos nuo tokio mokesčio atleisti. To sprendimo priede pateiktas produktų, kuriems galima taikyti mažesnį AIEM mokestį arba nuo jo atleisti, sąrašas. Vietoje gaminamiems ir kitiems produktams taikomo mokesčio tarifo skirtumas, atsižvelgiant į produktus, negali būti didesnis nei 5, 15 ar 25 %;
            
         
               (2)
            
            
               tikslinga dvejiems metams pratęsti Sprendimo 2002/546/EB taikymo laikotarpį, kadangi pagal tą sprendimą suteikto leidimo pagrindiniai motyvai išliko nepakitę. Atsižvelgiant į tai, 2008 m. rugpjūčio 28 d. Komisijos ataskaitoje Tarybai dėl specialaus Kanarų salose nustatyto AIEM mokesčio režimo taikymo patvirtinta, kad AIEM mokestis veikia tinkamai ir Sprendimo 2002/546/EB keisti nereikia;
            
         
               (3)
            
            
               be to, Ispanijos valdžios institucijų Komisijai pateiktoje ataskaitoje patvirtinama, kad sunkumai, dėl kurių leista taikyti mažesnį AIEM mokestį tam tikriems Kanarų salose vietoje gaminamiems produktams arba juos nuo tokio mokesčio visai atleisti, neišnyko;
            
         
               (4)
            
            
               todėl reikėtų atitinkamai iš dalies pakeisti Sprendimą 2002/546/EB,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2002/546/EB 1 straipsnio 1 dalies pirmame sakinyje nurodyta 2011 m. gruodžio 31 d. data pakeičiama 2013 m. gruodžio 31 d. data.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skirtas Ispanijos Karalystei.
   
      Priimta Briuselyje 2011 m. gruodžio 19 d.
      
         
            Tarybos vardu
         
         
            Pirmininkas
         
         M. KOROLEC
      
   
   
      (1)  2011 m. gruodžio 1 d. nuomonė (dar nepaskelbta Oficialiajame leidinyje).
   
      (2)  OL L 179, 2002 7 9, p. 22.